སྤྱིར་མཚན་གདགས་ལུགས་ལ་མང་ཡང་།དེ་ལ་འདྲ་བ་རྒྱུ་མཚན་དུ་བྱས་པ་ནི་དཔེ་ལས་བཏགས་པ་དང་།འབྲེལ་བ་རྒྱུ་མཚན་དུ་བྱས་པ་ནི་དཔེ་དོན་ཟུང་འབྲེལ་ལ་བཏགས་པའོ།འདིར་དཔེ་འདྲ་བ་རྒྱུ་མཚན་དུ་བྱས་ནས་གདགས་པ་ནི།ཡོང་རྩེ་ཀློང་ཆེན་ཞེས་པ།སྣང་སྲིད་ཡོངས་ཀྱི་རྩེ་མོ་ནམ་མཁའ་ཡིན་པས་ན་ཡང་རྩེ།ནམ་མཁའི་ཀློང་དུ་སྣང་སྲིད་མི་གནས་པ་དང་མ་བྱུང་བ་མེད་པས་ན་ཀློང་།ནམ་མཁའ་ལ་ཚད་བཟུང་མེད་པས་ན་ཆེན་པོའོ།འབྲེལ་བ་རྒྱུ་མཚན་དུ་བྱས་ནས་བཏགས་པ་ནི།འཁོར་འདས་བོན་ཡོང་གི་རྩེ་མོ་བླ་མེད་ཐེག་པའི་སེམས་ཉིད་ཡིན་པས་ན་ཡང་རྩེ།བོན་ཉིད་དང་སེམས་ཉིད་ཀྱི་ཀློང་ནས་བོན་ཅན་དང་འཁོར་འདས་ཐམས་ཅད་མི་གནས་པ་དང་མ་བྱུང་བ་མེད་པས་ན་ཀློང་།བོན་ཉིད་སེམས་ཉིད་ལ་ཚད་བཟུང་དུ་མེད་པས་ན་ཆེན་པོའོ།